32004D0844
L 365/27
JURNALUL OFÍCIAL AL UNIUNII EUROPENE
DECIZIA COMISIEI
din 9 noiembrie 2004
de stabilire a unui formular pentru cererile de asistență judiciară în aplicarea Directivei 2003/8/CE a Consiliului de îmbunătățire a accesului la justiție în litigiile transfrontaliere prin stabilirea unor norme minime comune privind asistența judiciară acordată în astfel de litigii
[notificată cu numărul C(2004) 4285]
(2004/844/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2003/8/CE a Consiliului din 27 ianuarie 2003 de îmbunătățire a accesului la justiție în litigiile transfrontaliere prin stabilirea unor norme minime comune privind asistența judiciară acordată în astfel de litigii (1), în special articolul 16 alineatul (1),
în urma consultării comitetului consultativ înființat prin articolul 17 alineatul (1) din Directiva 2003/8/CE,
întrucât:
(1)
Articolul 16 alineatul (1) din Directiva 2003/8/CE prevede stabilirea de către Comisie a unui formular tip pentru cererile de asistență judiciară și pentru transmiterea acestor cereri.
(2)
Formularul tip pentru transmiterea cererilor de asistență judiciară între autoritățile judiciare din statele membre a fost stabilit prin Decizia C(2003) 1829 a Comisiei (2).
(3)
Formularul tip pentru cererile de asistență judiciară trebuie stabilit până la 30 noiembrie 2004, în temeiul articolului 16 alineatul (2) paragraful (2) din Directiva 2003/8/CE. În consecință, acest formular trebuie stabilit prin prezenta decizie.
(4)
În conformitate cu articolele 1 și 2 din Protocolul privind poziția Danemarcei anexat la Tratatul privind Uniunea Europeană și Tratatul de instituire a Comunității Europene, Danemarca, ce nu are obligații în temeiul Directivei 2003/8/CE, nu are obligații în temeiul prezentei decizii și nu se supune aplicării sale,
ADOPTĂ PREZENTA DECIZIE:
Articolul 1
Formularul tip pentru depunerea cererilor de asistență judiciară în temeiul Directivei 2003/8/CE se stabilește în anexă.
Articolul 2
Prezenta decizie se adresează statelor membre.
Adoptată la Bruxelles, 9 noiembrie 2004.